ΓΡΑΠΤΗ ΕΡΩΤΗΣΗ E-3520/95 υποβολή: Spalato Bellerι (NI) προς την Επιτροπή (3 Ιανουαρίου 1996)

Θέμα: Προστασία των μικρομεσαίων επιχειρήσεων

Δεδομένου ότι ορισμένες μικρομεσαίες επιχειρήσεις και ορισμένες κατηγορίες βιοτεχνών παράγουν ουσίες που μολύνουν το περιβάλλον κατά την επεξεργασία ορισμένων προϊόντων (βυρσοδεψεία, παραγωγή ψεύτικων λουλουδιών, κλπ).

Επισημαίνοντας ότι ορισμένες από τις επιχειρήσεις αυτές είναι οικογενειακές με μικρά περιθώρια κέρδους, ερωτάται η Επιτροπή εάν δεν θα έπρεπε να παρεμβαίνει μέσω πρωτοβουλιών για την προώθηση των επενδύσεων που αποσκοπούν στον περιορισμό των ρυπαινουσών ουσιών, περιορισμό τον οποίο διαφορετικά οι ίδιες οι επιχειρήσεις δεν θα επεδίωκαν.

Απάντηση του κ. Παπουτσή εξ ονόματος της Επιτροπής (1 Μαρτίου 1996)

Η Επιτροπή συμμερίζεται την ανησυχία του αξιότιμου μέλους του Κοινοβουλίου σχετικά με τις δυσκολίες που αντιμετωπίζουν οι μικρομεσαίες επιχειρήσεις (ΜΜΕ) σε ό,τι αφορά τη χρηματοδότηση καθαρών τεχνολογιών για τη μείωση της ρύπανσης και την καθιέρωση συστημάτων περιβαλλοντικής διαχείρισης. Είναι γενικά δυσκολότερο και επαχθέστερο για τις ΜΜΕ - από ότι για τις μεγάλες επιχειρήσεις -να τροποποιήσουν την παραγωγική τους διαδικασία ούτως ώστε να λάβουν υπόψη τους περιβαλλοντικές παραμέτρους. Έχουν αναληφθεί ήδη ορισμένες κοινοτικές πρωτοβουλίες, οι οποίες αποσκοπούν στο να παρακινήσουν τις ΜΜΕ να λάβουν υπόψη τους την περιβαλλοντική διάσταση και να μειώσουν τη ρύπανση.

Στο πλαίσιο της γραμμής «ανάπτυξη και περιβάλλον» του προϋπολογισμού, η οποία αποτέλεσε αντικείμενο απόφασης του Κοινοβουλίου και για την οποία διατίθενται κονδύλια ύψους 14 εκατ. Ecu, η Επιτροπή επιφορτίστηκε με την υλοποίηση μηχανισμού, ο οποίος αποσκοπεί στην ενθάρρυνση των επενδύσεων των ΜΜΕ στους τομείς των καθαρών τεχνολογιών και της εξοικονόμησης ενέργειας μέσω της ανάληψης των δαπανών που συνεπάγονται οι εγγυήσεις των λαμβανόμενων δανείων. Η ενέργεια αυτή αναμένεται να προκαλέσει πρόσθετες επενδύσεις ύψους 650 εκατ. Ecu.

Η κοινοτική πρωτοβουλία για τις ΜΜΕ, για την οποία έχουν προβλεφθεί κονδύλια ύψους 1.000 εκατ. Ecu για τις επιλέξιμες περιφέρειες βάσει των στόχων 1, 2 και 5β, αποσκοπεί, μεταξύ άλλων, στο να βοηθήσει τις ΜΜΕ να λάβουν υπόψη τους την περιβαλλοντική διάσταση και να κάνουν ορθολογική χρήση της ενέργειας. Ορισμένα από τα κράτη μέλη έχουν ήδη περιλάβει παρόμοια μέτρα στα προγράμματα που έχουν υποβάλει προς την Επιτροπή. Εξάλλου, θα πρέπει να επισημανθεί ότι σε διάφορα έγγραφα προγραμματισμού που έχουν εγκριθεί από την Επιτροπή και για τα οποία προβλέπεται χρηματοδότηση εκ μέρους των διαρθρωτικών ταμείων για την περίοδο 1994-1999, περιλαμβάνονται δράσεις τύπου «ΜΜΕ και περιβάλλον» 7 στις δράσεις αυτές συγκαταλέγονται επενδύσεις με στόχο τη μείωση της ρύπανσης.

Προκειμένου να καθοριστούν και να επιλεγούν οι προτεραιότητες σε ό,τι αφορά τις πιλοτικές δραστηριότητες με στόχο την προπαρασκευή και τη διευκόλυνση της εφαρμογής του κανονισμού (ΕΟΚ) αριθ. 1836/93 ((ΕΕ L 168 της 10.07.1993. )) (κανονισμός για το κοινοτικό σύστημα οικολογικής διαχείρισης και οικολογικού ελέγχου) στις ΜΜΕ (κατά κύριο λόγο), η Επιτροπή έχει χρηματοδοτήσει μέχρι σήμερα 32 πιλοτικά σχέδια, τα οποία αφορούν 380 περίπου ΜΜΕ. Το συνολικό κόστος των σχεδίων θα είναι γύρω στα 4,5 εκατ. Ecu. Μόλις τώρα έχουν αρχίσει να γίνονται γνωστά τα πρώτα αποτελέσματα των πιλοτικών αυτών δραστηριοτήτων, τα οποία μέχρι τώρα είναι ενθαρρυντικά. Η Επιτροπή πρόκειται να αξιοποιήσει την εμπειρία που θα προκύψει από τα πιλοτικά αυτά σχέδια αναλαμβάνοντας και άλλες δραστηριότητες κατά τη διάρκεια του 1996.

Η Επιτροπή, στο πλαίσιο της πολιτικής για τις επιχειρήσεις, ξεκίνησε νέα πιλοτική δράση Euromanagement στον τομέα της περιβαλλοντικής διαχείρισης και του οικολογικού ελέγχου 7 στόχος της δράσης αυτής είναι η πραγματοποίηση αναλύσεων από περιβαλλοντική σκοπιά σε 500-750 ΜΜΕ και ο εντοπισμός των δυσκολιών και της επιβάρυνσης που συνεπάγεται γι' αυτές η καθιέρωση συστήματος οικολογικής διαχείρισης και οικολογικού ελέγχου. Εξάλλου, η ομάδα των κέντρων ευρωπαϊκής πληροφόρησης που είναι ειδικευμένα στο περιβάλλον συνέταξε πρακτικό οδηγό αυτοαξιολόγησης των περιβαλλοντικών επιδόσεων 7 ο οδηγός αυτός απευθύνεται στις ΜΜΕ και αποσκοπεί στην ευαισθητοποίηση των υπευθύνων των ΜΜΕ σε σχέση με το περιεχόμενο του προαναφερθέντος κανονισμού και τα οφέλη που μπορούν να αποκομίσουν από τον κανονισμό αυτό. Ο οδηγός αυτός περιλαμβάνει επίσης τις εθνικές νομοθεσίες προς τις οποίες οφείλουν να συμμορφωθούν οι ΜΜΕ που προτίθενται να διαθέσουν τίτλους στο κοινό.